पीएम के साथ बांग्लादेश यात्रा पर नहीं जा रहीं ममता  
ममता संभवत: तीस्ता नदी के पानी की भागीदारी संबंधी संधि के अंतिम मसौदे को लेकर नाखुश हैं और इसके चलते उन्होंने यह फैसला किया है।
प. बंगाल की मुख्यमंत्री ममता बनर्जी ने प्रधानमंत्री की बांग्लादेश यात्रा के दौरान उनके साथ जाने का इरादा बदल दिया है।  ममता संभवत: तीस्ता नदी के पानी की भागीदारी संबंधी संधि के अंतिम मसौदे को लेकर नाखुश हैं और इसके चलते उन्होंने यह फैसला किया है।  ममता से पूछा गया कि क्या वह बांग्लादेश जा रही हैं, इस पर उन्होंने कहा, मैं नहीं जा रही हूं। बहरहाल, उन्होंने बांग्लादेश नहीं जाने के अपने फैसले के बारे में कोई कारण नहीं बताया।  ममता और बांग्लादेश की सीमा से लगने वाले चार अन्य प्रदेशों के मुख्यमंत्रियों को प्रधानमंत्री की छह सितंबर से शुरू होने वाली उनकी यात्रा में उनके साथ जाना था।  ममता प्रधानमंत्री के काफिले के साथ नहीं जाकर कोलकाता से सीधे ढाका जाने वाली थीं।  राष्ट्रीय सुरक्षा सलाहकार शिव शंकर मेनन ने 31 अगस्त को ममता से मुलाकात करके उन्हें उन द्विपक्षीय मुद्दों के बारे में जानकारी दी थी, जिनपर प्रधानमंत्री की यात्रा के दौरान चर्चा होनी थी।  समझा जा रहा है कि ममता इस संधि के संशोधित अंतिम मसौदे को लेकर नाखुश हैं, जिसके तहत तीस्ता नदी का ज्यादा पानी बांग्लादेश को मिलने वाला है। ममता का मानना है कि इस कदम से प. बंगाल के हितों को नुकसान पहुंचेगा।